Ryo Miyaichi

Kehidupan awal

Ryo dilahirkan di dalam keluarga sukan, ayahnya Tatsuya Nomoura merupakan bekas pemain bola keranjang yang bermain dan kemudiannya menjadi pengurus pasukan bola keranjang, Toyota Motors manakala adiknya Tsuyoshi juga seorang pemain bola sepak. Miyaichi mula bermain bola sepak ketika umur persekolahan bersama Sylphid F.C. di Nagoya. Beliau memasuki Sekolah Tinggi Chukyodai Chukyo dan bermain untuk pasukan bola sepak sekolah itu. Ketika musim 2010, pasukan itu melayakkan diri ke All Japan High School Soccer Tournament tetapi tewas ketika pusingan pertama; perlawanan itu juga disiarkan di televisyen seluruh Jepun.

Arsenal

Ryo pertama kali menjalani ujian pemilihan untuk Arsenal pada musim panas tahun 2010, di mana beliau dikagumi oleh pengurus Arsenal. Arsene Wenger yakin dengan kebolehan Miyaichi dan kemudian menawarkannya kontrak dengan Arsenal. Pada 31 Januari 2011, beliau menyertai kelab itu dan menandatangani kontrak profesional. Wenger berkata: "Kami gembira bahawa Ryo Miyaichi telah menyertai kami. Beliau menjalani ujian pemilihan dengan kami pada musim panas dan mempunyai bakat yang menarik perhatian banyak kelab dari serata dunia".

Dipinjamkan ke Feyenoord

Selepas menandatangani untuk Arsenal, beliau telah dipinjamkan ke Feyenoord. Pada 5 Februari, beliau membuat penampilan pertamanya untuk Feyenoord ketika menentang Vitesse. Beliau bermain 90 minit dan dinamakan pemain terbaik perlawanan (perlawanan berakhir dengan keputusan 1–1). Miyaichi bermain ketika menentang Heracles Almelo, menjaringkan gol pembukaan dan membuat bantuan gol kedua untuk Feyenoord. Pada 17 April 2011, Miyaichi menjaringkan dua gol dan membuat dua bantuan gol ketika kemenangan 6-1 Feyenoord ke atas Willem II.
Media Belanda memberinya nama samaran "Ryodinho" selepas perbandingan dengan Ronaldinho. Beliau juga digelar Messi Jepun.

Musim 2011-12

Ketika dia kembali ke Arsenal selepas dipinjamkan di Feyenoord, Ryo menyertai pasukan pertama untuk latihan pra-musim. Beliau telah dimasukkan ke dalam skuad 23 pemain dalam pra-musim di Asia. Ryo membuat kemunculan pertama ketika pra-musim menentang Malaysia All-Stars XI, beliau memulakan perlawanan sebelum ditukarkan dengan Robin van Persie pada minit ke 66.
Pada 9 Ogos 2011, Miyaichi telah diberikan permit kerja atas alasan mempunyai bakat "bakat luar biasa" dan bebas untuk mewakili Arsenal ketika musim 2011-12 Beliau juga dimasukkan dalam skuad 23 pemain Liga Juara-Juara untuk perlawanan menentang Udinese. Pada 23 Ogos 2011, Miyaichi bermain untuk Pasukan Simpanan Arsenal ketika menentang Pasukan Simpanan Wigan Athletic dan menjaringkan gol pada minit ke 83.
Pada 20 September 2011, Miyaichi membuat penampilan sulung kelab ketika menentang pasukan Liga Dua Shrewsbury Town di pusingan ketiga Piala Liga sebagai pemain pertukaran pada minit ke 71. Beliau juga bermain di Piala Liga sebagai pemain pertukaran untuk Arsenal yang kemudiannya memenangi perlawanan itu dengan keputusan 2-1 ketika menentang Bolton Wanderers.
Ketika perlawanan pasukan simpanan menentang Fulham, pada 7 November 2011, Miyaichi beraksi 34 minit sebelum dikeluarkan akibat kecederaan buku lali, menyebabkan beliau terlepas untuk beraksi selama 4–6 minggu. Walaupun berada dalam skuad utama, Miyaichi mengakui dia masih mempunyai banyak perkara untuk dipelajari.

Dipinjamkan ke Bolton Wanderers

Pada 31 Januari 2012, Miyaichi menyertai Bolton Wanderers secara pinjaman sehingga akhir musim. Sejurus selepas tiba di Bolton, pengurus Owen Coyle bercakap mengenai kekaguman beliau terhadap pemain muda itu, walaupun Miyaichi belum lagi bermain dalam perlawanan kompetitif untuk pasukan. Beliau bermain di belakang pintu tertutup pada 7 Februari ketika menentang Preston North End di mana dia menjaringkan gol tunggal dalam kemenangan 1-0 dan membuat debut penuh ketika masuk menggantikan Martin Petrov dalam kekalahan 2-1 di tempat sendiri Bolton kepada Wigan Athletic pada 11 Februari. Beliau memulakan permainan buat kali pertama, dan menjaringkan gol pertamanya pada minggu berikutnya ketika Bolton menewaskan Millwall 2-0 di Piala FA. Beliau bermain selama 78 minit sebelum ditukarkan. Beliau memulakan perlawanan pertama Liga Perdananya ketika kekalahan 3-0 Bolton kepada Chelsea. Beliau diundi sebagai Pemain Terbaik Bulan Februari oleh penyokong Bolton selepas debutnya.

Dipinjamkan ke Wigan Athletic

Pada 13 Ogos 2012, Arsenal mengesahkan bahawa Miyaichi telah menyertai Wigan Athletic secara pinjaman satu musim. Pada 28 Ogos 2012, dia membuat debut sebagai pemain gantian ketika perlawanan Piala Liga dengan kemenangan 4–1 ke atas Nottingham Forest. Semasa debutnya, beliau berjaya membuat bantuan gol kepada Callum McManaman. Selepas itu, bagaimanapun, beliau hanya membuat tiga penampilan akibat kecederaan. Pada 9 Mac, beliau kembali daripada kecederaan dan menggantikan Callum McManaman ketika perlawanan Piala FA menentang Everton. Miyaichi dikeluarkan selepas 45 minit bermain, selepas mengalami kecederaan buku lali akibat dicederakan Kevin Mirallas.

Dipinjamkan ke FC Twente

Pada 1 September 2014, hari terakhir tingkap perpindahan, Miyaichi dipinjamkan kepada kelab Belanda, FC Twente sehingga akhir musim.

Karier antarabangsa

Miyaichi terlibat dengan Pasukan Kebangsaan Jepun dari tahap bawah 15 sehingga bawah 19, bermain di kejohanan berprestij, Piala Dunia FIFA bawah 17 pada tahun 2009. Beliau menerima panggilan skuad senior pertamanya ketika kelayakan Piala Dunia menentang Uzbekistan pada Februari 2012, namun tidak beraksi dalam perlawanan itu.
Walau bagaimanapun, beliau membuat penampilan sulung pada 23 Mei 2012 ketika perlawanan persahabatan menentang Azerbaijan sebagai pemain gantian pada minit ke 60. Beliau membuat penampilan keduannya menentang Brazil sebagai pemain gantian dimana Jepun tewas 4-0.